  Виталий Пронин Элькун Тӧро но министръёс нимысьтыз эскеризы, кыӵе югдуре вуэмын Сьӧлта ёросысь стационар. Юрт 45 ар тупатъямын ӧвӧл ни. Туэ отын лэсьтӥськон-выльдӥськон ужъёс мытэмын луозы. — Стационармылэн юртэз 1973-тӥ арын пуктэмын, со дырысен отын ноку рос-прос капремонт лэсьтылымтэ, - вераз Сьӧлта ёрос больницалэн валтӥсь врачез Алексей Иванов. - Зэм, ог 20 ар талэсь азьло укно янакъёсыз вошъямын ик вал, кышъям каремын липетэз но тупатъямын шуныт сётӥсь гумыос. Вентиляция омырез умой уг кыскы, шуныт сётӥсь батареяос зол ӟырдало, соин палатаосын 28 градусозь пӧсь луэ. Висисьёс ӝокало. Со сяна, быдэсак куалмаськемын борддоръёс, кӧшкемыт луэмын выжъёс но. Эмъяськон юртэз выльдонлы ог 21 милион манет висъямын. Тӧро ортчиз куд-ог палатаостӥ, ас синмыныз адӟиз, кыӵе интыын эмъяло сьӧлтаосты. — Тупатоно, тае ӵуказелы кельтыны уг яра ни. Ужез кутскыны уксёмы вань. Асьмеос гурт улонэз азинтон сярысь вераськиськом, нош адямиос таӵе урод юртъёсын эмъясько, - шуиз Тӧро. Ангелина Снигирёва Туспуктэм басьтэмын udmurt.ru сайтысь  